ลุ้น SET รีบาวด์! คาดหวังแผนรับมือ “โควิด” – Window Dressing หนุน
ลุ้น SET รีบาวด์! หลังร่วงยาว 8 วันซ้อน นลท.คาดหวังแผนรับมือ “โควิด” - Window Dressing หนุน ขณะที่เงินบาทอ่อน ส่งผลดีต่อหุ้นในกลุ่มส่งออก
29 มิ.ย. 2564

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะรีบาวด์ขึ้นได้หลังจากปรับตัวลงไป 8 วันติดต่อกัน และตลาดฯก็ตอบรับมาตรการกึ่งล็อกดาวน์ในบ้านเราไปแล้ว ประกอบกับปัจจัยพื้นฐานก็ไม่ได้เปลี่ยนแปลงมาก มีเพียงบางอุตสาหกรรมที่ได้รับผลกระทบ อย่างกลุ่มรับเหมาก่อสร้าง, ร้านอาหาร เป็นต้น แต่ทั้งนี้ตลาดบ้านเราถือว่ายัง Laggard เมื่อเทียบกับตลาดในภูมิภาคเอเชีย และคาดหวังว่ามาตรการที่ออกมาจะช่วยทำให้จำนวนผู้ติดเชื้อลดลงได้ แต่วันนี้จำนวนผู้ติดเชื้อโควิด-19 ก็ยังอยู่ในระดับสูงอยู่กว่า 4 พันราย
นอกจากนี้ ใกล้ปิดงบฯไตรมาส 2/64 แล้วก็คาดหวังการทำ Window Dressing มาช่วยหนุนตลาดฯได้บ้าง อีกทั้งกองทุนก็ซื้อสุทธิมา 2 วันแล้วทำให้เบาใจได้บ้าง แม้นักลงทุนต่างชาติยังขายสุทธิอยู่ จากเงินบาทที่อ่อนค่า และวันนี้เงินบาทก็อ่อนค่าลงทะลุ 32 บาท/ดอลลาร์ฯ อ่อนค่ามากสุดในรอบกว่า 1 ปี แต่ก็จะเป็นผลดีต่อหุ้นในกลุ่มส่งออก
ด้านตลาดต่างประเทศต่างปรับฐานกัน ทั้งตลาดสหรัฐฯ และตลาดในยุโรป รวมถึงเช้านี้ตลาดหุ้นในภูมิภาคเอเชียส่วนใหญ่ก็ติดลบ จากความกังวลการฟื้นตัวเศรษฐกิจในเอเชียจะล่าช้า จากจำนวนผู้ติดเชื้อโควิดที่ยังสูง และยังมีการล็อกดาวน์ในหลายประเทศ ทั้งมาเลเซีย และไทยก็กึ่งล็อกดาวน์ด้วย รวมถึงทางยุโรปก็แบนประชากรจากอังกฤษเข้ามาในยุโรป เนื่องจากกังวลโควิดสายพันธุ์เดลต้าที่ระบาด อีกทั้งราคาน้ำมันก็ได้ปรับตัวลงด้วย จากเศรษฐกิจในเอเชียที่ฟื้นตัวช้า
ทั้งนี้ วันนี้คาดว่าตลาดฯได้แรงหนุนจากหุ้นในกลุ่มส่งออก และกลุ่มปิโตรเคมีที่น่าจะฟื้นตัวขึ้นได้ หลังสเปรดปิโตรเคมีได้เริ่มเป็นบวก  พร้อมให้แนวรับ 1,570-1,565 จุด ส่วนแนวต้าน 1,585-1,593 จุด